Ir-Regolament tal-Kummissjoni (KE) Nru 1343/2001
tat-3 ta’ Lulju ta’ l-2001
li jemenda r-Regolament (KE) Nru 449/2001 li jistabbilixxi r-regoli dettaljati għall-applikazzjoni tar-Regolament tal-Kunsill (KE) Nru 2201/96 rigward l-iskemi ta’ l-għajnuna għal prodotti pproċessati mill-frott u l-ħxejjex
IL-KUMMISSJONI TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2201/96 tat-28 ta’ Ottubru ta’ l-1996 dwar l-organizzazzjoni komuni tas-swieq tal-prodotti pproċessati ta’ frott u ħxejjex [1], kif l-aħħar emendat permezz tar-Regolament (KE) Nru 2699/2000 [2], u b’mod partikolari l-Artikolu 6(1) tiegħu,
Billi:
(1) L-Artikolu 3(4)(e) tar-Regolament tal-Kummissjoni (KE) Nru 449/2001 [3] jipprovdi li t-termini li jirregolaw il-pagament ta’ materja prima mill-proċessur lill-organizzazzjoni produttura huma stabbiliti fil-kuntratti u jistipulaw b’mod partikolari li d-data ta’ għeluq għal pagament ma tistax tkun aktar minn 60 ġurnata mid-data ta’ distribuzzjoni ta’ kull kunsinna.
(2) Sabiex issir dispożizzjoni għall-flessibilità meħtieġa u sabiex l-iskema tkun magħmula iktar faċli sabiex tiġi amministrata, dik id-data ta’ għeluq għandha tiġi estiża sa l-aħħar tat-tieni xahar mix-xahar ta’ distribuzzjoni. Din id-dispożizzjoni għandha tkun disponnibbli biss għal kuntratti konklużi wara d-data tad-dħul fis-seħħ ta’ dan ir-Regolament.
(3) Il-miżuri li għalihom hemm provdut f’dan ir-Regolament huma f’konformità ma’ l-opinjoni tal-Kumitat ta’ Ġestjoni għall-Frott u Ħxejjex Ipproċessati,
ADDOTTAT DAN IR-REGOLAMENT:
L- Artikolu 1
L-Artikolu 3(4)(e) huwa b’dan il-mezz sostitwit permezz tas-segwenti:
"(e) il-prezz li għandu jitħallas għall-materja prima jista’ jvarja skond il-varjetà u/jew il-kwalità u/jew il-perjodu ta’ distribuzzjoni.
Fil-każ ta’ tadam, ħawħ u lanġas, il-kuntratt għandu jindika wkoll il-fażi tad-distribuzzjoni li fiha japplika dak il-prezz u t-termini ta’ ħlas. Kull data ta’ għeluq ta’ pagament ma għandhiex tkun aktar minn xaharejn mill-aħħar tax-xahar ta’ distribuzzjoni ta’ kull kunsinna."
L- Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u għandu japplika direttament għall-Istati Membri.
Magħmul Brussel, fit-3 ta’ Lulju 2001.